
A Piroska és a farkas kortárs adaptációi

Színház- és Filmművészeti Egyetem, 2012.
TDK-dolgozat: A Piroska és a Farkas kortárs adaptációi
Írta: Nagy Orsolya, Témavezető: Gimesi Dóra
Dolgozatomban három kortárs Piroska és a Farkas előadás szövegét és a színpadon való megjelenítését elemzem. Az esszében elsőként magát a mesét vizsgálom meg, összehasonlítom a belőle létező változatokat, szerkezetileg elemzem az adaptációk által feldolgozott Grimm-verziót, majd a téma pszichológiai vetületeit járom körül. A bevezető részt a dolgozat törzsanyaga, a három adaptáció külön-külön való, majd közös elemzése követi. Ezek az elemzések a szövegek és az előadások legapróbb részleteire is kiterjednek, azt vizsgálva, vajon ki mit emel ki és tart fontosnak a történet szerkezeti egységei közül, valamint hogy a bábszínpadon milyen eszközöket használnak a szerzők, hogy újszerű, mégis működőképes olvasatok jöjjenek létre.
Fontos kiemelni, hogy ezek az adaptációk bábszínpadra készültek, a mese karaktereit nem élőszereplők, hanem bábok testesítik meg. Vajon figyelembe veszik-e a szerzők a szövegíráskor a bábszínész igényeit; törekednek-e arra, hogy a karakterek megformálása kihívást jelentsen számukra és lehetőséget nyújtson ahhoz, hogy több alkotói oldalukról is megmutatkozhassanak? Ezen kívül mennyire adnak teret a rendezőnek a saját megoldások kibontakoztatásában?
Látni fogjuk, hogy a három előadás formanyelve lényegesen eltér egymástól, mégis van néhány közös érintkezési pont, amelyek kiemelésével létrehozhatjuk egy mai, jól működő Piroska és a Farkas előadás receptjét. Célom a variánsokból és a pszichológiai tanulmányokból egy olyan gyűjtemény megalkotása, mely a későbbiekben inspirációs forrásként szolgálhat egy jövőbeli adaptáció létrehozása során.




